**Hardangervidda light**

Turen går i åpent lende og i litt småkupert, lettere terreng i denne østlige delen av Hardangervidda. En ypperlig tur for de som for første gang skal gå fra hytte til hytte, men også for de som ønsker en tur hvor det ikke er så langt mellom hyttene. Andre dagen vil fotturen deles opp med båt over Halnefjorden. I godvær har man utsikt til Hallingskarvet, Hardangerjøkulen, Hårteigen og Gaustatoppen.

**Turprogram:**

**Dag 1: Ankomst Krækkja 1.160 moh, ca 5 km/1-2 t.**  
Turleder møter deltakerne i Geilo. Buss fra Geilo til Fagerheim Fjellstugu. Langs østsiden av Storekrækkja (1151 moh) over Svonuten og videre til Krækkja (1161 moh). Vi benytter kvelden til felles samling med presentasjon, informasjon om turen, gjennomgang av utstyr og etappene.

**Dag 2.** **Krækkja**  
Det er alltid godt å bo en ekstra natt på Krækkja. Vi blir bedre kjent med vertskapet og kanskje får vi høre gode historier fra gamle dager. Vi utforsker området rundt Krækkja med sine mange dagsturmål. Kvelden tilbringes i en av de koselige peisestuene på hytta.

**Dag 3: Krækkja - Halne - Rauhelleren 1221 moh, ca 17 km//5-6 t.**  
Vi går sørvestover, opp gjennom et lite skar og på sommerbru over elva mellom Drageidfjorden og Storekrækkja og videre til stidelet til Kjeldebu. Opp i skaret vest for Halnekollen og ned et trangt gjel og videre ned til Halne fjellstove, ca 1,5 t. Vi tar båten over Halnefjorden kl 13.00 til Skaupa, ankomst ca 13.45. Opp under Raudhellerskoran med fint ekko og muligheter for å se fjellvåk. Vid utsikt over Langesjøen der Rauhelleren ligger vakkert til.     
   
**Dag 4:** **Rauhelleren - Stigstuv 1245 moh, ca 14 km/5 t.**  
Opp vest for Langesjønuten til stidele og videre nordøstover via Holmekjønnan Stigstuv som ligger vakkert til på gressvoller.

**Dag 5: Stigstuv - Tinnhølen - hjemreise, ca 6 km/2 t.**  
Sørvestover, sør for Endahæ (1302 moh), til Tinnhølen. Ekstrabuss fra Tinnhølen til Haugastøl.

*Med forbehold om endring i programmet!*  
*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

[**Gradering av turen**](https://www.dntoslo.no/graderingfellesturer/): Blå  
Sommerfjellet er vakkert, men  selv den enkleste fotturen kan bli krevende med utfordrende vær. Med riktig og godt utstyr er det oftest disse turene man husker best og som gir godt samhold og gode historier.  Pakk sekken riktig og smart.